CELEX: 52006XG0622(02)
Language: sk
Date: 2006-06-22
Title: Závery Rady o zdraví žien

22.6.2006   
            
            
               SK
            
            
               Úradný vestník Európskej únie
            
            
               C 146/4
            
         Závery Rady o zdraví žien
   (2006/C 146/02)
   RADA EURÓPSKEJ ÚNIE:
   
               1.
            
            
               POZNAMENÁVA, že pre občanov Európskej únie, z ktorých je viac ako polovica žien, je dosahovanie čo možno najlepšieho zdravia veľmi dôležité a považujú to za základnú podmienku na dosiahnutie vysokej kvality života.
            
         
               2.
            
            
               PRIPOMÍNA, ŽE:
               
                           —
                        
                        
                           článok 3 ods. 2 Zmluvy o ES a článok 23 Charty základných práv Európskej únie stanovujú, že rovnosť medzi ženami a mužmi sa zabezpečí vo všetkých politických oblastiach;
                        
                     
                           —
                        
                        
                           článok 152 Zmluvy o ES stanovuje, že vysoká úroveň ochrany zdravia sa zabezpečí pri vymedzovaní a vykonávaní všetkých politík a činností Spoločenstva a ustanovuje, že činnosť Spoločenstva má dopĺňať vnútroštátne politiky a má smerovať k zlepšeniu verejného zdravia, prevencii chorôb a ochorení ľudí a odstraňovaniu zdrojov nebezpečenstva pre zdravie ľudí;
                        
                     
                           —
                        
                        
                           Rada 4. decembra 1997 prijala uznesenie k správe (1) o zdravotnom stave žien v Európskom spoločenstve (2)
                           
                        
                     
                           —
                        
                        
                           Európsky parlament 9. marca 1997 prijal uznesenie k správe Komisie o zdravotnom stave žien v Európskom spoločenstve (3);
                        
                     
                           —
                        
                        
                           Európsky parlament 28. apríla 2005 prijal uznesenie o modernizácii sociálnej ochrany a rozvoji kvalitnej zdravotnej starostlivosti, pričom vyzval Komisiu, aby predložila novú správu o zdravotnej situácii žien v Európskej únii (4).
                        
                     
         
               3.
            
            
               PRIPOMÍNA správu o pokroku v Európskej únii, pokiaľ ide o vykonávanie Pekingskej akčnej platformy, ktorú zaviedlo luxemburské predsedníctvo v januári 2005 a ktorá zdôraznila, že v oblasti zdravia žien pretrvávajú obavy, ako aj význam zberu príslušných údajov.
            
         
               4.
            
            
               PRIPOMÍNA strategický akčný plán pre zdravie žien v Európe, ktorý bol schválený na zasadnutí WHO 5. až 7. februára 2001 v Kodani.
            
         
               5.
            
            
               UZNÁVA, že rozhodujúce sociálne a zdravotné faktory, klinické prejavy, terapeutické prístupy, účinnosť a vedľajšie účinky liečby chorôb a porúch sa medzi mužmi a ženami môžu líšiť.
            
         
               6.
            
            
               ZDÔRAZŇUJE význam zvyšovania povedomia verejnosti a zdravotníckych pracovníkov o tom, že rodová otázka je hlavným faktorom zdravia.
            
         
               7.
            
            
               UZNÁVA dôležitosť riešenia možných nerovností v rámci členských štátov aj medzi nimi prostredníctvom riešenia sociálnych a hospodárskych rozhodujúcich faktorov zdravia.
            
         
               8.
            
            
               VÍTA oznámenie Komisie: Plán uplatňovania rovnosti žien a mužov (2006 – 2010) (5), pričom uznáva rodový rozmer v oblasti zdravia okrem iného zameraním sa na posilnenie uplatňovania rodového hľadiska v zdravotných politikách.
            
         
               9.
            
            
               POZNAMENÁVA, že akčný program Spoločenstva v oblasti verejného zdravia (2003 – 2008) (6) sa zameriava na ochranu ľudského zdravia a zlepšenie verejného zdravia, čím prispieva k riešeniu nerovností v oblasti zdravia.
            
         
               10.
            
            
               VÍTA skutočnosť, že zámerom návrhu rozhodnutia Rady o osobitnom programe „Spolupráca“, ktorým realizuje siedmy rámcový program Európskeho spoločenstva v oblasti výskumu, technického rozvoja a demonštračných činností (2007 – 2013) (7), je integrovať rodové aspekty do výskumu v oblasti zdravia.
            
         
               11.
            
            
               UZNÁVA potrebu biomedicínskeho výskumu z rodového hľadiska, ako aj potrebu výskumu o sociálno-ekonomických určujúcich faktoroch.
            
         
               12.
            
            
               UZNÁVA, že aj keď ženy žijú dlhšie ako muži, trpia väčšou záťažou nezdravého života. Výskyt a prevaha určitých chorôb, ako napríklad osteoporóza, je vyššia u žien. Iné choroby, ako napríklad srdcovocievne ochorenia, rakovina a problémy v oblasti duševného zdravia, sa u mužov a žien vyskytujú odlišne. Niektoré choroby súvisiace s pôrodmi a reprodukčnými orgánmi, ako napríklad endometritída a cervikálna rakovina, sa vyskytujú výhradne u žien.
            
         
               13.
            
            
               ZDÔRAZŇUJE, že sdrcovocievne ochorenie, aj napriek tomu, že sa v niektorých členských štátoch stále vníma ako ochorenie hlavne mužov, je hlavnou príčinou smrti a zníženej kvality života žien v Európskej únii.
            
         
               14.
            
            
               S OBAVOU BERIE NA VEDOMIE, že nárast počtu fajčiarok v niektorých členských štátoch spôsobuje podstatne zvýšené riziko výskytu rakoviny pľúc a srdcovocievnych ochorení.
            
         
               15.
            
            
               S OBAVOU BERIE NA VEDOMIE, že podľa predpokladov bude do roku 2020 depresia hlavným ochorením žien. Choroby v oblasti duševného zdravia majú vplyv na kvalitu života a môžu preto ovplyvniť chorobnosť a úmrtnosť.
            
         
               16.
            
            
               UZNÁVA veľký vplyv nezdravých životných štýlov na veľký počet ochorení a uznáva preto potenciál, ktorý má podpora okrem iného zdravého stravovania a telesnej aktivity na znižovanie srdcovocievnych ochorení a na niektorých foriem rakoviny.
            
         
               17.
            
            
               SÚHLASÍ s tým, že preventívne opatrenia, podpora zdravia a liečba, ktoré zohľadňujú rodovú otázku, prispievajú k znižovaniu chorobnosti a úmrtnosti na vážne ochorenia medzi ženami a následne zlepšujú ich kvalitu života.
            
         
               18.
            
            
               POZNAMENÁVA, že spoľahlivé, zlučiteľné a porovnateľné údaje o zdraví žien sú základom na zlepšenie informovanosti verejnosti a na rozvíjanie primeraných stratégií, politík a opatrení na zabezpečenie vysokej úrovne ochrany zdravia a že údaje a ich vykazovanie podľa rodu sú základom pri tvorbe politiky.
            
         
               19.
            
            
               ZDÔRAZŇUJE, že po takmer desiatich rokoch je v rozšírenej Európskej únii potrebná nová správa o zdravotnom stave žien.
            
         
               20.
            
            
               VYZÝVA členské štáty, aby:
               
                           —
                        
                        
                           zbierali údaje o zdravotnom stave a rozdeľovali a analyzovali štatistiky podľa rodu,
                        
                     
                           —
                        
                        
                           prijali iniciatívy na prehĺbenie všeobecných vedomostí a vedomostí zdravotníckych pracovníkov o vzťahu medzi rodom a zdravím,
                        
                     
                           —
                        
                        
                           podporovali zdravie a prevenciu chorôb pri zohľadnení rozdielov medzi rodmi, ak je to vhodné,
                        
                     
                           —
                        
                        
                           podporovali výskum v oblasti rôznych vplyvov liekov na ženy a mužov a výskum zameraný osobitne na zdravie žien a zdravie mužov,
                        
                     
                           —
                        
                        
                           podporovali uplatňovania rodového hľadiska v zdravotnej starostlivosti,
                        
                     
                           —
                        
                        
                           preskúmali a riešili možné nerovnosti v oblasti zdravia, s cieľom znížiť rozdiely v zdravotnom stave a zabezpečiť rovnosť liečby a prístupu k starostlivosti.
                        
                     
         
               21.
            
            
               VYZÝVA Európsku komisiu, aby
               
                           —
                        
                        
                           zahrnula rodové aspekty do výskumu zameraného na zdravie,
                        
                     
                           —
                        
                        
                           podporovala výmenu informácií a skúseností o osvedčených postupoch pri podpore zdravia a prevencii, v ktorých sa zohľadňuje rodová otázka,
                        
                     
                           —
                        
                        
                           pomáhala členským štátom rozvíjať účinné stratégie zamerané na zníženie nerovností v oblasti zdravia, ktoré majú rodový rozmer,
                        
                     
                           —
                        
                        
                           prípravou primeraných údajov podporovala a posilňovala porovnateľnosť a zlučiteľnosť informácií o zdraví, v ktorých sa zohľadňuje rodová otázka, v jednotlivých členských štátoch a na úrovni Spoločenstva,
                        
                     
                           —
                        
                        
                           predložila druhú správu o stave zdravia žien v Európskej únii.
                        
                     
         
               22.
            
            
               VYZÝVA Európsku komisiu, aby čerpala z odborných poznatkov EUROSTAT-u a budúceho Európskeho inštitútu pre rodovú rovnosť s cieľom prispieť k zberu a analýze údajov a k informovaniu o osvedčených postupoch.
            
         
               23.
            
            
               VYZÝVA Európsku komisiu, aby naďalej spolupracovala s príslušnými medzinárodnými a medzivládnymi organizáciami, najmä s WHO a OECD, na účely efektívnej koordinácie činností.
            
         
      (1)  Dokument 8537/97; KOM(97) 224, konečné znenie
   
      (2)  Ú. v. ES C 394, 30.12.97, s. 1.
   
      (3)  Ú. v. ES C 175, 21.6.1999, s. 68.
   
      (4)  Dokument A6-0085/2005.
   
      (5)  Ú. v. EÚ dokument 7034/06; KOM(2006) 92 v konečnom znení
   
      (6)  Ú. v. ES L 271, 9.10.2002, s. 1.
   
      (7)  Dokument 12736/05.